钦定古今图书集成/方舆汇编/职方典/第1157卷 > 《羊侯祠》宋·范仲淹
## 钦定古今图书集成/方舆汇编/职方典/第1157卷 > 《羊侯祠》宋·范仲淹

“休哉羊叔子，辅晋功勋大。”化行江汉间，恩被疆场外。
中国倚而安，治为天下最。开府多英僚，置酒每高会。
俳徊临岘首，兴言何慷慨。此山自古有，游者千万辈。
湮灭皆无闻，空悲岁月迈。公乎仁泽深，风采独不昧。
于今堕泪碑，观之益钦戴。卓有王原叔，文学伟当代。
一麾守襄阳，高怀极恬退。山姿列云端，江响拂天籁。
行乐可逍遥，览古忽感慨。“不见叔子祠，荒没民畴内。
千金赎故基，庙见重营绘。襄人复其化，水旱有攸赖。
太守一兴善，比庐皆欢快。原叔正可歌，又留千载爱。”